B. Bugár, podpredseda NR SR: (2006-04-19):
(Hlasovanie.) Prítomných 123, za 50, proti 29, zdržalo sa 30, nehlasovali 14. Konštatujem, že tento návrh sme neschválili. Teraz prosím predsedu mandátového a imunitného výboru, poslanca Ľubomíra Lintnera, aby podal informácie výboru. Nech sa páči. Ľ. Lintner, poslanec: Ďakujem pekne za slovo, pán predsedajúci. Chcem vážených kolegov a ctené kolegyne informovať, že prednesiem dve informácie. Prvá bude o preskúmaní nevykonávania funkcií v súvislosti s čl. 77 Ústavy Slovenskej republiky, náhradníka na zaniknutý mandát a druhá bude informácia o preskúmaní nevykonávania funkcií v zmysle čl. 77 ústavy, náhradníka, nastúpeného náhradníka na neuplatňovaný mandát. Vážený pán predsedajúci, ctené kolegyne, vážení kolegovia, poslanec Národnej rady Slovenskej republiky Peter Oremus 4. marca 2006 zomrel. Aj keď Ústava Slovenskej republiky v článku 81a za dôvod zániku mandátu poslanca Národnej rady Slovenskej republiky vyslovene neurčuje jeho smrť, pri extenzívnom výklade tohto článku je nesporné, že dňom smrti poslanca Národnej rady Slovenskej republiky dochádza k zániku mandátu poslanca. Z tohto dôvodu je možné konštatovať, že mandát poslanca Národnej rady Slovenskej republiky Petra Oremusa zanikol 4. marca 2006. Poslanec Národnej rady Slovenskej republiky Peter Oremus kandidoval na funkciu poslanca na kandidátnej listine strany Smer - sociálna demokracia. Podpredseda Národnej rady Slovenskej republiky Béla Bugár, poverený zastupovaním predsedu Národnej rady Slovenskej republiky, svojím rozhodnutím č. 1582 zo 14. marca 2006 vyhlásil podľa § 47 ods. 6 zákona č. 333/2004 Z. z. o voľbách do Národnej rady Slovenskej republiky a § 10 ods. 2 písm. b) zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, že na zaniknutý mandát poslanca Národnej rady Slovenskej republiky Petra Oremusa nastupuje podľa poradia na kandidátnej listine strany Smer - sociálna demokracia, uvedeného v zápisnici Ústrednej volebnej komisie o výsledku volieb do Národnej rady Slovenskej republiky 20. a 21. septembra 2002 za stranu Smer - sociálna demokracia dňom 14. marca 2006 náhradník Marian Záhumenský, narodený 3. novembra 1963, bytom Dvory nad Žitavou. Súčasne podpredseda Národnej rady Slovenskej republiky Béla Bugár, poverený zastupovaním funkcie predsedu Národnej rady, svojím rozhodnutím č. 1583 zo 14. marca 2006 v súlade s § 57 ods. 1 písm. g) zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov požiadal Mandátový a imunitný výbor Národnej rady Slovenskej republiky o preskúmanie nevykonávania funkcií nezlučiteľných podľa čl. 77 ods. 1 Ústavy Slovenskej republiky s funkciou poslanca Národnej rady Slovenskej republiky a o podanie informácie o nastúpení náhradníka na zaniknutý mandát poslanca Národnej rady Slovenskej republiky spolu s návrhom Národnej rade Slovenskej republiky. Ako som už uviedol, dňom smrti poslanca Národnej rady Slovenskej republiky dochádza aj k zániku jeho mandátu a je potrebné určiť jeho náhradníka v súlade s ustanoveniami zákona č. 333/2004 Z. z. o voľbách do Národnej rady Slovenskej republiky. Podľa § 47 ods. 1 zákona č. 333/2004 Z. z. o voľbách do Národnej rady Slovenskej republiky, ak sa uprázdni počas volebného obdobia mandát poslanca, nastupuje náhradník tej istej politickej strany alebo koalície, podľa poradia, v akom bol uvedený na kandidátnej listine. V zmysle čl. 77 ods. 1 Ústavy Slovenskej republiky funkcia poslanca je nezlučiteľná s výkonom funkcie sudcu, prokurátora, verejného ochrancu práv, príslušníka ozbrojených síl, príslušníka ozbrojeného zboru a poslanca Európskeho parlamentu. V súlade s § 47 ods. 6 zákona č. 333/2004 Z. z. o voľbách do Národnej rady Slovenskej republiky predseda Národnej rady Slovenskej republiky vyhlási nastúpenie náhradníka do 15 dní po dni, keď sa mandát uprázdnil. Na zabezpečenie požiadaviek vyplývajúcich z týchto predpisov a citovaných rozhodnutí predsedu Národnej rady Slovenskej republiky vykonal Mandátový a imunitný výbor Národnej rady Slovenskej republiky tieto úkony: mandátový a imunitný výbor sa oboznámil s rozhodnutím predsedu Národnej rady Slovenskej republiky č. 1582 zo 14. marca 2006, ktorým vyhlásil nastúpenie náhradníka Mariana Záhumenského na zaniknutý mandát poslanca Národnej rady Slovenskej republiky Petra Oremusa za stranu Smer - sociálna demokracia. Ďalej sa oboznámil s rozhodnutím predsedu Národnej rady č. 1583 zo 14. marca 2006, ktorým požiadal v súvislosti s vyhlásením nastúpenia náhradníka na zaniknutý mandát Mandátový a imunitný výbor Národnej rady o preskúmanie nevykonávania funkcií nezlučiteľných podľa čl. 77 ods. 1 Ústavy Slovenskej republiky s funkciou poslanca Národnej rady. Súčasne sa mandátový a imunitný výbor oboznámil so základnými údajmi o kandidátovi na náhradníka uvedenými v dotazníku predloženého pánom Marianom Záhumenským Kancelárii Národnej rady Slovenskej republiky 11. marca 2006. Z predloženého dotazníka Mandátový a imunitný výbor Národnej rady Slovenskej republiky zistil, že nastupujúci náhradník Marian Záhumenský nevykonáva žiadnu funkciu, ktorá je citovaná v čl. 77 ods. 1 Ústavy Slovenskej republiky, ktorá je nezlučiteľná s výkonom funkcie poslanca Národnej rady Slovenskej republiky. Podľa údajov uvedených v podkladoch nastupujúceho náhradníka Mariana Záhumenského, menovaný sa narodil 3. novembra 1963, je ženatý, má 3 deti. Má trvalé bydlisko v Dvoroch nad Žitavou a v súčasnosti vykonáva pracovný pomer v a. s. Agrokotrakt Mikuláš so sídlom v Pribete. Je absolventom vysokej školy poľnohospodárskej. Mandátový a imunitný výbor Národnej rady Slovenskej republiky vzal uvedené skutočnosti na vedomie a odporúča Národnej rade Slovenskej republiky prijať toto uznesenie: Národná rada Slovenskej republiky berie na vedomie po prvé, že poslanec Národnej rady Slovenskej republiky Peter Oremus 4. marca 2006 zomrel a jeho mandát poslanca Národnej rady Slovenskej republiky zanikol dňom 4. marca 2006, po druhé, Národná rada Slovenskej republiky berie na vedomie, že podpredseda Národnej rady Slovenskej republiky poverený zastupovaním predsedu Národnej rady Slovenskej republiky svojím rozhodnutím č. 1582 so 14. marca 2006 vyhlásil, že na zaniknutý mandát poslanca Petra Oremusa nastupuje podľa poradia na kandidátnej listine strany Smer - sociálna demokracia uvedeného v zápisnici Ústrednej volebnej komisie o výsledku volieb do Národnej rady Slovenskej republiky, ktoré sa konali 20. a 21. septembra 2002, za stranu Smer - sociálna demokracia dňom 14. marca 2006 náhradník Maria Záhumenský narodený 3. novembra 1963, bytom Dvory nad Žitavou. Po tretie, Národná rada Slovenskej republiky berie na vedomie informáciu Mandátového a imunitného výboru Národnej rady Slovenskej republiky o nastúpení náhradníka na zaniknutý mandát poslanca Národnej rady Slovenskej republiky. Teraz mi dovoľte, vážený pán predsedajúci, ctené kolegyne, vážení kolegovia, predniesť druhú informáciu, ktorá súvisí s preskúmaním nevykonávania funkcií na neuplatňovaný mandát poslanca Národnej rady. Poslanec Národnej rady Slovenskej republiky Rudolf Chmel bol prezidentom Slovenskej republiky 5. apríla 2006 vymenovaný za člena vlády Slovenskej republiky. Listom z 5. apríla 2006 oznámil túto skutočnosť predsedovi Národnej rady Slovenskej republiky s tým, že uvedeným dňom si poslanecký mandát neuplatňuje. Rudolf Chmel kandidoval na funkciu poslanca Národnej rady Slovenskej republiky na kandidátnej listiny Aliancie nového občana. Podpredseda Národnej rady Slovenskej republiky Béla Bugár, poverený výkonom právomoci predsedu Národnej rady Slovenskej republiky, svojím rozhodnutím č. 1606 zo 6. apríla 2006 vyhlásil podľa § 47 ods. 6 zákona č. 333/2004 Z. z. o voľbách do Národnej rady Slovenskej republiky v znení zákona č. 464/2005 Z. z. a § 10 ods. 2 písm. b) zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, že na neuplatňovaný mandát poslanca Národnej rady Slovenskej republiky Rudolfa Chmela nastupuje podľa poradia na kandidátnej listine Aliancie nového občana uvedeného v zápisnici Ústrednej volebnej komisie o výsledku volieb do Národnej rady, ktoré sa konali 20. a 21. septembra 2002 za stranu Aliancia nového občana dňom 5. apríla 2006 Stanislav Kropilák, narodený 10. júna 1955, bytom Bratislava. Súčasne podpredseda Národnej rady Slovenskej republiky Béla Bugár, poverený výkonom právomocí predsedu Národnej rady Slovenskej republiky, svojím rozhodnutím č. 1607 zo 6. apríla 200ž v súlade s § 57 ods. 1 písm. g) zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov požiadal Mandátový a imunitný výbor Národnej rady Slovenskej republiky o preskúmanie nevykonávania funkcií nezlučiteľných podľa čl. 77 ods. 1 Ústavy Slovenskej republiky s funkciou poslanca Národnej rady Slovenskej republiky a o podanie informácie o nastúpení náhradníka na neuplatňovaný mandát poslanca Národnej rady Slovenskej republiky spolu so svojím návrhom Národnej rade Slovenskej republiky. Na zabezpečenie požiadaviek vyplývajúcich z týchto predpisov a citovaných rozhodnutí podpredsedu Národnej rady Slovenskej republiky Bélu Bugára, povereného výkonom právomoci predsedu, vykonal Mandátový a imunitný výbor Národnej rady Slovenskej republiky tieto úkony: mandátový a imunitný výbor sa oboznámil s listom poslanca Národnej rady Slovenskej republiky Slovenskej republiky Rudolfa Chmela z 5. apríla 2006, ktorý bol doručený podpredsedovi Národnej rady Slovenskej republiky Bélovi Bugárovi, poverenému výkonom právomocí predsedu Národnej rady Slovenskej republiky. S príslušnými citovanými rozhodnutiami podpredsedu Národnej rady Slovenskej republiky a so základnými údajmi o kandidátovi na náhradníka uvedenými v dotazníku predloženým pánom Stanislavom Kropilákom Kancelárii Národnej rady. Na základe uvedených skutočností mandátový a imunitný výbor konštatoval, že mandát poslanca Národnej rady Slovenskej republiky Rudolfa Chmela sa neuplatňuje dňom 5. apríla 2006 a podpredseda Národnej rady Slovenskej republiky Béla Bugár rozhodnutím č. 1606 zo dňa 6. apríla 2006 vyhlásil nastúpenie náhradníka Stanislava Kropiláka dňom 6. apríla 2006. Z predloženého dotazníka mandátový a imunitný výbor zistil, že nastupujúci náhradník Stanislav Kropilák nevykonáva žiadnu funkciu, ktorá je v súlade s článkom 77 ods. 1 Ústavy Slovenskej republiky, ktorá je nezlučiteľná s výkonom funkcie poslanca. Podľa údajov uvedených v podkladoch nastupujúceho náhradníka Stanislav Kropiláka sa menovaný narodil 10. júna 1955, je ženatý a má jedno dieťa. Má trvalé bydlisko v Bratislave. V tomto volebnom období už dvakrát vykonával funkciu náhradníka na neuplatňovaný mandát poslanca Národnej rady Slovenskej republiky. Mandátový a imunitný výbor Národnej rady Slovenskej republiky vzal uvedené skutočnosti na vedomie a odporúča Národnej rade Slovenskej republiky prijať toto uznesenie: Národná rada Slovenskej republiky berie na vedomie, po prvé, že prezident Slovenskej republiky vymenoval 6. apríla 2006 poslanca Národnej rady Slovenskej republiky Rudolfa Chmela do funkcie člena vlády Slovenskej republiky, povereného riadením ministerstva kultúry, a uvedeným dňom sa podľa čl. 77 ods. 1 Ústavy Slovenskej republiky jeho mandát poslanca Národnej rady Slovenskej republiky neuplatňuje; po druhé Národná rada Slovenskej republiky berie na vedomie, že podpredseda Národnej rady Slovenskej republiky, poverený výkonom právomocí predsedu NR SR, svojím rozhodnutím č. 1606 zo 6. apríla 2006 vyhlásil, že na neuplatňovaný mandát poslanca Národnej rady Slovenskej republiky Rudolfa Chmela nastupuje podľa poradia na kandidátnej listine Aliancie nového občana uvedeného v zápisnici Ústrednej volebnej komisie o výsledku volieb do Národnej rady Slovenskej republiky 20. a 21. septembra 2002 za stranu Aliancie nového občana dňom 6. apríla 2006 náhradník Stanislav Kropilák, narodený 10. júna 1955, bytom Bratislava. Po tretie, Národná rada Slovenskej republiky berie na vedomie informáciu Mandátového a imunitného výboru Národnej rady Slovenskej republiky o nastúpení náhradníka na neuplatňovaný mandát poslanca Národnej rady Slovenskej republiky. Pán predsedajúci, skončil som prednes dvoch informácií.